Die waarde van geskiedenis vir die kindDeur Ilse Stickling Foto: Free-Photos/Pixabay.com Het geskiedenis nog enigsins ’n waarde in skole en vir die kind? In ons tegnologiese samelewing word sekere vakke dikwels uitgesonder en belangriker geag sodat die kind eendag finansieel suksesvol in ’n baie mededingende beroepswêreld kan wees. Geskiedenis is egter uiters noodsaaklik in die huidige Suid-Afrikaanse konteks. Aangesien geskiedenis waarskynlik ’n verpligte vak tot en met graad 12 gaan word, sal die opstellers van die nuwe kurrikulum moet verseker dat die waarde van dié vak uitgebou word en dat leerders se belangstelling in die vak geprikkel word. Omdat Suid-Afrika se dinamika oor die afgelope paar dekades baie verander het, sukkel Suid-Afrikaners steeds om ’n nasionaliteit te skep waar almal ’n tuiste kan vind. In ’n samelewing wat deur onsekerheid en onsensitiwiteit gekenmerk word, kan gekwalifiseerde geskiedenisonderwysers ’n baie belangrike rol speel om aan die jeug leiding en rigting te gee. Dié onderwysers se positiewe invloed op die jeug kan van onskatbare waarde vir ons land se toekoms wees. Kurrikulumopstellers sal egter versigtig te werk moet gaan om die feitelike inligting só aan te bied dat een groep nie bo ’n ander bevoordeel word nie, en om leerders met die nodige kennis en vaardighede toe te rus om ingeligte en verantwoordelike besluite te kan neem. Verantwoordelike besluite deur die jeug kan bydra tot die bevordering van demokrasie in die land. Geskiedenis is lankal nie meer die blote leer en memorisering van datums en feite nie; dit het verander in ’n meer omvattende benadering met betrekking tot die verlede, met die oog op lesse wat daaruit geleer kan word en die waarde wat dit inhou vir toekomstige optrede en besluite. Só bevorder die vak nie net kennis nie, maar ook kritiese denke, aangesien leerders geleer word om te redeneer, te vergelyk, te evalueer en te analiseer. Dit is juis dié vaardighede wat in die werkplek en in verdere studies vereis word. In geskiedenis kweek leerders empatie, aangesien hulle aan ’n verskeidenheid van omstandighede blootgestel word en hulself in ander se posisies kan plaas. Geskiedenis is nie net meer ’n storie oor die verlede nie, maar ’n les wat geleer en verstaan moet word. Dit dra ook by tot die ontwikkeling van emosionele intelligensie. Deur te weet waar hulle vandaan kom en lesse uit die verlede te leer, kan leerders toegerus word vir die toekoms. Die ontwikkeling van selfbegrip wat hieruit voortspruit, kan bydra tot verantwoordelike burgerskap in ’n diverse, komplekse en onsekere demokrasie. Dit is duidelik dat geskiedenis baie waarde vir leerders inhou, mits dit met passie aangebied word. Die holistiese en interdissiplinêre aard van die vak maak van geskiedenis ’n interessante en lewensvormende vak vir elkeen wat dit neem.